### Latvijas republikas EKONOMIKAS MINISTRIJAS

### TAUTSAIMNIECĪBAS PADOME

Brīvības IELĀ 55, RĪGĀ, LV-1519, TĀLRUNIS (+371) 67013195, (+371) 29476638

Sēdes protokols Nr. 8

Rīgā 2014. gada 21.augustā

**Sēdi vada –** Ekonomikas ministrs V.Dombrovskis

# **Ar balsstiesībām piedalās** - Tautsaimniecības padomes locekļi: J.Endziņš, M.Bičevskis, H.Danusēvičs, E.Baldzēns, J.Stalidzāne, I.Šure, A.Ozols, A.Jaunsleini pārstāv A.Salmiņš, V.Rantiņš.

# **Pieaicinātās personas:**

|  |  |
| --- | --- |
| Satiksmes ministra padomnieks | K.Briškens |
| Satiksmes ministrijas Autosatiksmes departamenta direktora vietniece-nodaļas vadītāja | A.Novikova |
| Ministru prezidenta padomnieks ekonomikas un pašvaldību jautājumos | A.Grinbergs |
| Zemkopības ministrijas Tirgus un tiešā atbalsta departamenta Pārtikas nozares nodaļas vadītāja | I. Mežiniece-Briede |
| Zemkopības ministrijas Pārtikas nozares nodaļas pārstāve | L.Celmiņa |
| Biedrības "Zemnieku Saeima” valdes priekšsēdētāja vietniece | M.Dzelzskalēja |
| Valsts Ieņēmumu dienesta Nodokļu pārvaldes direktors | J.Gaiķis |
| Finanšu ministrijas valsts sekretāra vietnieks | I.Šņucins |
| Iepirkumu uzraudzības biroja vadītāja | D.Gaile |
| Vides aizsardzības un reģionālās attīstības ministrijas Pašvaldību departamenta direktors | A. Draudiņš |
| Latvijas Investīciju attīstības aģentūras Ārējās tirdzniecības veicināšanas departamenta direktore | A.Jaunzeme |
| Tautsaimniecības padomes Enerģētikas komitejas vadītāja vietnieks | A.Treiguts |
| Ekonomikas ministrijas valsts sekretāra vietnieks | A.Liepiņš |
| Ekonomikas ministrijas parlamentārā sekretāre | I.Platonova |
| Ekonomikas ministrijas Uzņēmējdarbības konkurētspējas departamenta Ārvalstu investīciju piesaistes, tūrisma un eksporta veicināšanas nodaļas vadītājs | J.Volberts |

# **Protokolē** -

# Tautsaimniecības padomes sekretariātsD.Freimane

# Sēdi sāk plkst. 09:00.

**Darba kārtība:**

* Par Krievijas izsludināto embargo noteiktām preču grupām un to sankciju ietekmi uz Latvijas tautsaimniecību.

**1.§**

**Par Krievijas izsludināto embargo noteiktām preču grupām un to sankciju ietekmi uz Latvijas tautsaimniecību kopumā** --------------------------------------------------------------------------------------------------

(V.Dombrovskis, I. Mežiniece-Briede, H.Danusēvičs, L.Celmiņa, A.Liepiņš, A.Salmiņš, I.Šure, M.Bičevskis, V.Rantiņš, J.Stalidzāne, K.Briškens, A.Novikova, M.Dzelzskalēja, J.Endziņš)

**Sēdes laikā izteiktie viedokļi un nolemtais:**

Zemkopības ministrijas (turpmāk tekstā - ZM) pārstāve I.Mežiniece-Briede informē sēdes klātesošos par vietējās pārtikas produkcijas īpatsvara palielināšanas iespējām publiskajos iepirkumos, norādot, ka 2013.gadā pārtikas produktu publisko iepirkumu līgumcena Latvijā ir 19 milj. Ls.

ZM ir apzinājusi tās problēmas, kā arī konstatējusi būtiskākās nepilnības, ko iepirkumu veicēji norāda tehniskajās specifikācijās, neļaujot vietējiem ražotājiem uzvarēt valsts publiskajos iepirkumos. ZM ir izstrādājusi un saskaņojusi ar Iepirkumu uzraudzības biroju ieteikumus publisko iepirkumu veicējiem ar mērķi sekmēt Latvijas pārtikas produktu īpatsvara palielināšanu publiskajos iepirkumos.

Lai palielinātu vietējās produkcijas īpatsvaru, ZM ir izstrādājusi sekojošus ieteikumus:

1. Pašvaldībām, izvirzot īpašas prasības publiskajos iepirkumos, sākotnēji apzināt sava novada ražotājus un to iespējamo atbilstību izvirzītajām prasībām;
2. Dalīt pārtikas preču klāstu daļās, ņemot vērā iepirkumā iekļauto preču veidus;
3. Paredzēt piegāžu veikšanu videi draudzīgā veidā (ZPI pieeja);
4. Izmantot vietējo, svaigo, sezonālo augļu un dārzeņu pieejamības kalendārus;
5. Izvirzīt kvalitātes prasības pārtikas produktiem.

ZM norāda, ka tika veikta Latvijas Lauksaimniecības konsultāciju centra konsultantu iesaiste vietējo ražotāju piedāvājuma koncentrēšanā dalībai publiskajos iepirkumos. Konsultanti ir veikuši aptauju „Latvijā ražotas pārtikas produkcijas noieta veicināšana pašvaldību publiskajos iepirkumos”.

Ekonomikas ministrs aicina Latvijas Pašvaldību savienību nosūtīt prezentēto prezentāciju visām Latvijas pašvaldībām, bet ZM rekomendē turpmāk regulāri veikt informācijas apkopojumu pašvaldībās par Latvijā ražotas pārtikas produkcijas izmantošanu pašvaldībās, kā arī pēc tam informēt par rezultātiem Tautsaimniecības padomes locekļus un sabiedrību. Viņš norāda, ka pašvaldībās, kurās izmanto Latvijas preci, sabiedrību varētu informēt ar tādu kampaņas ieviešanu, kā piemēru minot „Godīgs eiro ieviesējs”.

H.Danusēvičs aicina sekot līdzi un vērš uzmanību uz iepirkumu pārtikas pakām maznodrošinātajiem iedzīvotājiem un to produktu izcelsmes valsti, bet ZM norāda, ka šis iepirkums ir novirzīts uz sociālo fondu, kas ir Labklājības ministrijas kompetencē, jo turpmāk paku saturā tiek plānotas iekļaut ne tikai pārtiku, bet arī rūpniecības preces.

Lai iegūtu skaidru redzējumu par vietējo ražotāju produkcijas piedāvājumu patērētājiem un veicinātu tā pieaugumu, I.Šure izsaka priekšlikumu veikt monitoringus mazumtirdzniecības vietās un valsts iepirkumos.

Ekonomikas ministrs norāda, ka attiecīgi Ekonomikas ministrijai (turpmāk tekstā- EM) jāsagatavo un jāiesniedz uz tuvāko Ministru kabineta sēdi protokollēmumu par nepieciešamību noteikt atbildīgo institūciju, kura veiks monitoringus par vietējo ražotāju produkcijas pārstāvniecību piedāvājumu patērētājiem un veicinātu tā pieaugumu pašvaldības un valsts iestāžu publiskajos iepirkumos.

Valsts Ieņēmumu dienesta (turpmāk tekstā - VID) pārstāvis J.Gaiķis informē, ka uzņēmēji var vērsties VID nodokļu atlikšanas jautājumos, kā arī, pieprasīt ātrāku pievienotās vērtības nodokļa atmaksas izskatīšanu un uzņēmuma ienākuma nodokļa avansa maksājumu samazināšanu.

Finanšu ministrija informē, ka ir sagatavojusi grozījumus likumā "Par nodokļiem un nodevām", paredzot regulējumu nodokļu maksājumu termiņa pagarinājuma piešķiršanai, kas ļautu nodokļu maksātājiem, kuru sankcijām pakļauto eksporta darījumu īpatsvars uz Krieviju ir lielāks par 10% no kopējā realizācijas apjoma, saņemt termiņa pagarinājumu līdz pieciem gadiem.

V.Rantiņš norāda, ka Krievijas embargo seku ietekme viennozīmīgi jau skar Latvijas mašīnbūves un elektronikas uzņēmumus, kuros tiek lauzti iekārtu pasūtījumu līgumi uz Krieviju.

VID un EM pārstāvji norāda, ka pašreizējā aplēse par tiešiem zaudējumiem un nodokļu ieņēmumu samazināšanos budžetā vidēji varētu būt ap 3 milj.EUR, bet netiešo zaudējumu ietekmes prognoze vēl tiek vērtēta.

V.Dombrovskis noraida J.Stalidzānes priekšlikumu sarunās par Krievijas izsludināto embargo sankcijām iesaistīt Labklājības ministrijas pārstāvjus.

A.Liepiņš norādīja, ka netiek prognozēts bezdarba pieaugums, bet gan tikai nodarbinātības tempu pieauguma samazinājums. Viņš informē, ka š.g. 21.augustā Latvijas Investīciju attīstības aģentūra plāno tikšanos par ārējā mārketinga pasākumiem plkst. 10:00 Latvijas Investīciju attīstības aģentūras telpās Pērses ielā 2, Rīgā, 518. kab., bet š.g. 25.augustā plkst.14.00 ir plānota tikšanās sadarbības partneriem, kuri pārstāv tādas nozares kā tekstilapstrāde, farmācija, ķīmija, transports, metālapstrāde un mašīnbūve.

ZM norādīja, ka šonedēļ ir iesniegts un apstiprināts Ministru kabinetā noteikumu projekts, kas paredz izmaiņas daļējas kredītprocentu dzēšanas programmā, kas nozīmē, ka ir papildināts atbalsta saņēmēju loks, kam tiks samazināti kredītprocenti, t.sk. lielajiem uzņēmumiem, kuriem iepriekš šāda iespēja nebija.

ZM norāda, ka turpinās aktīva komunikācija ar Eiropas Komisiju par iespējamo atbalstu, kā arī soda atcelšanu par piena kvotas pārkāpšanu. Uz š.g. 26.augusta Ministru kabineta sēdi tiks iesniegts ziņojums par zaudējumiem piena nozarei.

Satiksmes ministrija informē, ka ir izstrādāti grozījumi Transportlīdzekļu ekspluatācijas nodokļa likumā un uzņēmumu vieglo transportlīdzekļu nodokļa likumā, kuri jau tiek skaņoti ar Eiropas Komisiju. Finanšu ministrija tomēr norāda, ka šie grozījumi radītu 6 milj. EUR zaudējumus valsts budžetā.

Satiksmes ministra padomnieks KBriškens informē par Satiksmes ministrijas un loģistikas nozares priekšlikumiem administratīvā sloga mazināšanai muitas un nodokļu jomā:

1. apvienot visus muitas un akcīzes jomā iesniedzamos galvojumus zem viena nodrošinājuma – vienas kredītiestādes garantijas vai apdrošināšanas polises;
2. Būtiski paplašināt fiskālā pārstāvja institūta funkcijas un samazināt tā darbības administratīvo slogu;
3. Valsts ieņēmumu dienestam izstrādāt un publicēt detalizētu instrukciju vai metodiskos norādījumus komersantiem par elektroniskā preču piegādes dokumenta izmantošanu;
4. Veikt attiecīgus grozījums normatīvajos aktos, lai nodrošinātu iespēju uzglabāt preces, kas atrodas akcīzes un muitas noliktavās, atļaujot izmantot vienu un to pašu telpu gan akcīzes, gan muitas noliktavas, gan parastās noliktavas (Kopienas statusa precēm) vajadzībām, nodrošinot visu preču uzskaiti elektroniskā veidā;
5. Pilnveidot komersantu sodāmības regulējumu un tā piemērošanas nosacījumus muitas un nodokļu tiesību aktu pārkāpumu jomā.

J.Endziņš aicina ikvienu līdzdarboties diskusijās par **vietējās produkcijas pašpatēriņu veicinošās kampaņas izstrādē.** Latvijas Tirdzniecības un rūpniecības kameras pārstāvis informēja, ka š.g. 25.augustā tiks uzsākta kampaņa vietējo ražotāju atbalstam, kurā būs gan vizuālā reklāma, gan sociālie un Web rīki. Viņš arī informēja, ka lielākā daļa no pārtikas veikaliem ir piekrituši reklamēt vietējos produktus.

Lai nodrošinātu ātrāku finanšu apguvi Latvijas Garantiju aģentūras un ZM plānotajās programmās, kuras vērstas uz ražotāju vai pārstrādātāju atbalstiem, M.Bičevskis aicina visus dokumentus, kas ir saistoši šajā jomā, skaņot ar tajām iesaistītajām industrijām, kurām laicīgi jārēķina finanses un kapitāls, t.sk. iekļaut arī loģistikas nozari.

Sēdi slēdz plkst. 10:10.

Sēdes vadītājs V.Dombrovskis

Sēdes protokolētāja D.Freimane